ในขณะที่รัฐบาลป่าวประกาศสามารถควบคุมการแพร่ระบาดของเชื้อไข้หวัดนกได้แล้ว แต่ชาวบ้านในต่างจังหวัดหลายจุดยังหวาดผวาไข้หวัดนกแพร่ระบาดในพื้นที่ เนื่องจากมีนกตายโดยไม่ทราบสาเหตุ ขณะเดียวกันมีผู้เสียชีวิตจากเชื้อหวัดนกเพิ่มอีกราย โดยผู้สื่อข่าวรายงานจาก จ.ชัยภูมิ เมื่อวันที่  15  ก.พ. ว่า ด.ช.เอกพันธ์ ป้องขันธ์ หรือน้องโด่ง วัย  11  ขวบ  10  เดือน ชาว ต.บ้านเดื่อ อ.เกษตรสมบูรณ์ ได้เสียชีวิตแล้วเมื่อค่ำวันที่  14  ก.พ. ที่ผ่านมา หลังเข้ารักษาตัวที่ รพ.หนองบัวแดง มาตั้งแต่วันที่  26  ม.ค. ที่ผ่านมาและถูกส่งตัวมายัง รพ. จังหวัดชัยภูมิ เมื่อวันที่  1  ก.พ. และอยู่ในห้องไอซียูมาตลอด ซึ่งก่อนหน้าเสียชีวิต  3  วัน แพทย์พบว่าน้องโด่งมีอาการปอดบวม ไตวาย และต้องใช้เครื่องช่วยหายใจ ซึ่งทาง รพ.ได้เรียนนายหอมไกรพ่อของน้องโด่งไปรับคำแนะนำ ในการนำศพน้องโด่งไปประกอบพิธีทางศาสนา